เครื่องยนต์นิสสัน TD

เครื่องยนต์นิสสันตระกูล TD เป็นตระกูลเครื่องยนต์ดีเซลที่ผลิตโดยนิสสัน เครื่องยนต์ตระกูล TD ทั้งหมดเป็นเครื่องยนต์แบบสูบเรียง ส่วนใหญ่เป็นสี่สูบ นอกเหนือจากรุ่น TD42 ที่เป็นหกสูบ เครื่องยนต์เหล่านี้มีเสื้อสูบทำจากเหล็กหล่อและฝาสูบแบบไหลข้าม การออกแบบห้องเผาไหม้เป็นแบบห้องหมุนวน (สเวิร์ลแชมเบอร์) พร้อมระบบฉีดเชื้อเพลิงอ้อม (อินไดเร็กต์อินเจ็กชัน) และเพลาลูกเบี้ยวขับเคลื่อนด้วยเฟือง วาล์วทำงานด้วยก้านกระทุ้งและเครื่องยนต์มีสองวาล์วต่อหนึ่งกระบอกสูบ เพลาลูกเบี้ยวถูกขับเคลื่อนด้วยชุดเฟือง ด้วยโครงสร้างที่เรียบง่ายและค่อนข้างจะล้าสมัย เครื่องยนต์เหล่านี้โดยทั่วไปแล้วทนทานถึงแม้จะไม่ได้มีกำลังมากนัก
สี่สูบ.
TD23.
TD23 มีขนาดกระบอกสูบและช่วงชักที่ 89 × 92 มิลลิเมตร (3.50 × 3.62 นิ้ว) และดังนั้นจึงมีปริมาตรกระบอกสูบรวม 2,289 ซีซี (139.7 ลูกบาศก์นิ้ว) อัตราส่วนกำลังอัดอยู่ที่ 22.0:1 เป็นเครื่องยนต์ที่พบเห็นได้น้อยที่สุดในตระกูล TD และหยุดการผลิตประมาณ ค.ศ. 1995
เครื่องยนต์นี้ถูกติดตั้งในรถกระบะนิสสัน (D21) ที่ผลิตระหว่าง ค.ศ. 1987-1992; และยังถูกใช้ในรถตู้นิสสัน คาราวาน (E24) รุ่นปี 1986-1988 โดยมันเข้ามาแทนที่เครื่องยนต์ SD23 รุ่นก่อนหน้าในรถบรรทุกนิสสัน แอตลาส ขนาด 1 ตันตั้งแต่ ค.ศ. 1986
TD25.
กระบอกสูบและช่วงชักของเครื่องยนต์ TD25 คือ 93 × 92 มิลลิเมตร (3.66 × 3.62 นิ้ว) ทำให้ได้ความจุ 2,494 ซีซี (152.2 ลูกบาศก์นิ้ว) นักวิจารณ์ในสมัยนั้นกล่าวถึงเครื่องยนต์นี้ว่า "ไร้ที่ติโดยสิ้นเชิง" และ "จืดชืดไปหน่อย" เครื่องยนต์นี้ยังถูกใช้โดยองค์การมาตรฐานยานยนต์ญี่ปุ่น (JASO) สำหรับขั้นตอนการทดสอบการชะล้างน้ำมันดีเซล (M 336:1998) ตั้งแต่ ค.ศ. 1998 กระทั่งเครื่องยนต์และชิ้นส่วนไม่สามารถหาได้ใน ค.ศ. 2009
กำลัง.
ถูกนำไปใช้กับรถยนต์ดังต่อไปนี้:
มีการใช้ในนิสสัน เซดริค YPY31 ปี 1990–ปัจจุบัน, นิสสัน นาวาร่า ตระกูล D21 และรถกระบะ 1 ตันนิสสัน แอตลาส ตระกูล F23 ตั้งแต่ ค.ศ. 1995 ถึง 1999 (วางจำหน่ายในชื่อแค็บสตาร์ในยุโรปและตลาดส่งออกอื่น ๆ บางแห่ง) นอกจากนี้ยังถูกใช้ในนิสสัน คาราวาน/เออร์แวน (E24)
TD27.
ขนาดกระบอกสูบและช่วงชักคือ 96 × 92 มิลลิเมตต (3.78 × 3.62 นิ้ว) ทำให้ได้ความจุ 2,663 ซีซี (162.5 ลูกบาศก์นิ้ว) กำลังสูงสุดของรุ่นที่ไม่มีเทอร์โบคือ 85 PS JIS (63 กิโลวัตต์; 84 แรงม้า) ที่ 4,300 รอบต่อนาที รุ่นมีเทอร์โบได้รับการเปิดตัวใน ค.ศ. 1988 เครื่องยนต์รุ่นนี้ยังมีรุ่นให้กำลังต่ำสำหรับใช้ในรถยก ให้กำลัง 38 กิโลวัตต์ (52 PS) ที่ 2,300 รอบต่อนาที และยังคงผลิตโดย GCT (โกลบอลคอมโพเนนต์เทคโนโลจีส์ บริษัทผู้สืบทอดของนิสสันดีเซลอินดัสเตรียลเอ็นจินส์) ณ ค.ศ. 2024
เครื่องยนต์รุ่นนี้ยังถูกส่งออกไปยังสหราชอาณาจักรและนำไปติดตั้งในรถยนต์ตระกูลแฟร์เวย์ของบริษัทลอนดอนแท็กซี่อินเตอร์เนชันแนล (LTI) โดยจับคู่กับเกียร์ธรรมดาหรืออัตโนมัติทราจัดหาโดยนิสสันเช่นกัน เครื่องยนต์รุ่นที่ไม่มีเทอร์โบที่ทำงานโดยมีภาระต่ำนี้มีชื่อเสียงอย่างมากในด้านความน่าเชื่อถือ เลขาธิการใหญ่ของสมาคมผู้ขับแท็กซี่ที่ได้รับอนุญาตสหราชอาณาจักร (LTDA) กล่าวถึง TD27 ว่าเป็น "หนึ่งในเครื่องยนต์ที่ยอดเยี่ยมที่สุดเท่าที่เคยติดตั้งในแท็กซี่" เครื่องยนต์นี้ถูกเลือกหลังการทดสอบอย่างละเอียดโดยบริษัทที่ปรึกษาด้านวิศวกรรม ริคาร์โดพีแอลซี ทางบริษัทชดเชยต้นทุนการนำเข้าเครื่องยนต์จากญี่ปุ่นโดยนิสสันตกลงจะขายแฟร์เวย์จำนวน 200 คันในญี่ปุ่นทุกปีภายใต้ชื่อ "บิกเบน" TD27 ยังคงถูกติดตั้งในรถยนต์ตระกูล TX1 ซึ่งเป็นรุ่นต่อมา
TD27 ส่วนใหญ่ถูกติดตั้งในรถเพื่อการพาณิชย์ขนาดเล็กของนิสสันหลายรุ่นและถูกใช้เป็นตัวเลือกเครื่องยนต์ดีเซลที่พบได้บ่อยที่สุดในรถตู้นิสสัน โฮมี, คาราวาน และเออร์แวน นอกจากนี้ TD27 พร้อมกับ TD23 และ TD25 ยังถูกติดตั้งในรถกระบะดัทสันตระกูล D21 (หรือที่รู้จักในชื่อนิสสัน พิกอัป, นาวาร่า และอื่น ๆ) รุ่นเทอร์โบยังถูกติดตั้งในนิสสัน คาราวานและรถที่เปลี่ยนตราต่าง ๆ ของมัน ในนิสสัน/ดัทสัน พิกอัป, ในรถเอสยูวีนิสสัน เทอร์ราโน (ทั้ง D21 และ R50 ที่มาทีหลัง) และในนิสสัน เทอร์ราโน II (R20; ขายในญี่ปุ่นในชื่อมิสทรัล)
รุ่นเทอร์โบปกติ (TD27T; ผลิตตั้งแต่ ค.ศ. 1985 ถึง 2007) มีช่วงกำลังตั้งแต่ 100–115 PS (74–85 กิโลวัตต์; 99–113 แรงม้าเบรก) ขึ้นอยู่กับการติดตั้ง เมื่อติดตั้งอินเตอร์คูลเลอร์ (TD27Ti) กำลังจะเพิ่มขึ้นเป็น 125 PS (92 กิโลวัตต์; 123 แรงม้าเบรก) รุ่น TD27ETi ที่ทรงพลังที่สุด เปิดตัวใน ค.ศ. 1995 และผลิตจนถึง ค.ศ. 2001 นั้นมีอินเตอร์คูลเลอร์ และใช้ปั๊มหัวฉีดเชื้อเพลิงแบบจานจ่ายควบคุมด้วยอิเล็กทรอนิกส์ ระบบนี้ถูกเรียกว่า "ระบบฉีดเชื้อเพลิงควบคุมด้วยอิเล็กทรอนิกส์" โดยนิสสัน ณ ขณะนั้น
หกสูบ.
TD42.
เริ่มผลิตตั้งแต่เดือนกรกฎาคม ค.ศ. 1987 มีความจุ 4,169 ซีซี (254.4 ลูกบาศก์นิ้ว) เป็นเครื่องยนต์แบบสี่เหลี่ยมจัตุรัส มีขนาดกระบอกสูบและช่วงชักเท่ากันที่ 96 × 96 มิลลิเมตร (3.78 × 3.78 นิ้ว) ปั๊มฉีดเชื้อเพลิงของเครื่องยนต์นี้ถูกควบคุมด้วยกลไก รุ่นแรก ๆ มีฝาครอบฝาสูบเป็นสีเงิน ("Silvertop") ขณะที่รุ่นมีและไม่มีเทอร์โบที่ผลิตหลัง ค.ศ. 1995 จะมีฝาครอบเป็นสีดำ ("Blacktop") ตั้งแต่ ค.ศ. 1988 นิสสันดีเซลอินดัสเตรียลเอ็นจินส์ยังผลิตเครื่องยนต์รุ่นนี้สำหรับใช้ในรถยกเช่นกัน บริษัทที่ผลิตเครื่องยนต์เหล่านี้ (และ TD25/TD27 รุ่นอุตสาหกรรม) เปลี่ยนชื่อเป็นนิสสันอินดัสเตรียลเอ็นจินแมนูแฟกเจอริง (NIEM) ใน ค.ศ. 1995 และต่อมากลายเป็นโกลบอลคอมโพเนนต์เทคโนโลจีส์ (GCT) ใน ค.ศ. 2015 เครื่องยนต์รุ่นนี้ซึ่งเป็นรุ่นกำลังต่ำให้กำลัง 61 กิโลวัตต์ (83 PS) ที่ 2,400 รอบต่อนาทีและยังคงมีการผลิตอยู่จนถึง ค.ศ. 2024 TD42 เป็นเครื่องยนต์ที่ดูล้าสมัยแต่เป็นที่รักในเรื่องความทนทานและความน่าเชื่อถือ อย่างไรก็ตาม เครื่องยนต์นี้ไม่ได้ประหยัดน้ำมันเป็นพิเศษและอาจมีปัญหาเรื่องระบบระบายความร้อนได้หากไม่ได้รับการบำรุงรักษาอย่างเหมาะสม
TD42 รุ่นไม่มีเทอร์โบให้กำลังตั้งแต่ 115 ถึง 135 PS (85 ถึง 99 กิโลวัตต์; 113 ถึง 133 แรงม้าเบรก) ขึ้นอยู่กับตลาดที่จำหน่าย รูปแบบการติดตั้ง และวิธีการวัดค่า ถูกติดตั้งในรถยนต์ตระกูลนิสสัน ซิวิลเลียน (W40, W41) ตั้งแต่ ค.ศ. 1988 และในรถยนต์นิสสัน ซาฟารี/พาโทรล (Y60/61) เครื่องยนต์รุ่นดั้งเดิม (ผลิตจนถึง ค.ศ. 1996) ใช้สลักลูกสูบขนาด 28 มิลลิเมตรขณะที่ตั้งแต่เดือนสิงหาคม ค.ศ. 1996 เป็นต้นไป นิสสันเปลี่ยนมาใช้สลักลูกสูบขนาด 30 มิลลิเมตร ซีลท้ายก็มีการเปลี่ยนแปลงจากแบบทั่วไปไปเป็นแบบรวมหน่วยประมาณเดือนกันยายน ค.ศ. 1997
TD42T.
TD42T เป็นเครื่องยนต์ TD42 รุ่นมีเทอร์โบติดตั้งมาด้วย เริ่มวางจำหน่ายตั้งแต่ ค.ศ. 1993 นิสสันทำการปรับปรุงการออกแบบลูกสูบเพื่อรองรับการอัดอากาศจากเทอร์โบด้วยการเพิ่มหัวฉีดน้ำมันเครื่องแบบยาวและระบบหล่อเย็นลูกสูบด้วยน้ำมันเครื่อง เพลาข้อเหวี่ยงก็ได้รับการปรับปรุงให้เหมาะกับเครื่องยนต์เทอร์โบเช่นกัน ปั๊มเชื้อเพลิงก็ได้รับการปรับปรุงเป็นแบบลูกสูบขนาด 11 มิลลิเมตรในรุ่นเหล่านี้เพื่อรองรับความต้องการเชื้อเพลิงที่เพิ่มขึ้นสำหรับระบบเทอร์โบ
TD42Ti.
เครื่องยนต์เหล่านี้ได้รับการติดตั้งอินเตอร์คูลเลอร์จากโรงงานและผลิตตั้งแต่ปลาย ค.ศ. 2002 ถึง 2007 ในเดือนกุมภาพันธ์ ค.ศ. 2003 เครื่องยนต์รุ่นนี้ได้รับการควบคุมจังหวะการฉีดเชื้อเพลิงด้วยอิเล็กทรอนิกส์ ทำให้แรงบิดเพิ่มขึ้นเป็น 360 นิวตันเมตร (37 กิโลกรัม-เมตร; 266 ปอนด์-ฟุต) เทียบเท่ากับค่า BMEP ที่ 1.09 MPa รุ่นที่ควบคุมด้วยอิเล็กทรอนิกส์นี้นิสสันเรียกว่า TD42ETi กำลังของรุ่นเทอร์โบมีตั้งแต่ 145 ถึง 160 PS (107 ถึง 118 กิโลวัตต์; 143 ถึง 158 แรงม้า) ขึ้นอยู่กับการติดตั้ง รุ่น และตลาด รุ่นเหล่านี้เป็นรุ่นที่ได้รับความนิยมมากที่สุดในตระกูล TD42 เนื่องจากมีชิ้นส่วนภายในแข็งแกร่งที่สุด และมีอินเตอร์คูลเลอร์จากโรงงาน ยังคงมีคุณค่าสูงเนื่องจากความเรียบง่ายและความน่าเชื่อถือ ตระกูล TD42 มีกลุ่มผู้ติดตามที่แข็งแกร่งในตลาดโอเวอร์แลนดิงและออฟโรด การสนับสนุนจากตลาดหลังการขายสำหรับ TD42 นั้นมีอย่างกว้างขวางโดยมีตัวเลือกมากมายทั้งในส่วนของอะไหล่แท้ (OEM) และการปรับแต่งเพื่อสมรรถนะ นิสสันสิ้นสุดการผลิตใน ค.ศ. 2007 ด้วยข้อจำกัดด้านการปล่อยมลพิษที่กำลังจะมาถึง และส่วนใหญ่ถูกแทนที่ด้วยเครื่องยนต์ตระกูล ZD30 ในการใช้งานส่วนใหญ่